**Ministru kabineta noteikumu projekta “Šķirnes lauksaimniecības dzīvnieku audzētāju biedrības un krustojuma cūku audzētāju organizācijas atzīšanas kārtība, kā arī audzēšanas programmas apstiprināšanas kārtība” sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **Tiesību akta projekta anotācijas kopsavilkums** | | | |
| Mērķis, risinājums un projekta spēkā stāšanās laiks | | Zemkopības ministrija ir sagatavojusi Ministru kabineta noteikumu projektu “Šķirnes lauksaimniecības dzīvnieku audzētāju biedrības un krustojuma cūku audzētāju organizācijas atzīšanas kārtība, kā arī audzēšanas programmas apstiprināšanas kārtība” (turpmāk – noteikumu projekts), lai nodrošinātu šķirnes lauksaimniecības dzīvnieku audzētāju biedrību un krustojuma cūku audzētāju organizāciju atzīšanas, atzīšanas atsaukšanas, audzēšanas programmu apstiprināšanas, to apstiprinājuma apturēšanas un atsaukšanas kārtību atbilstoši Eiropas Parlamenta un Padomes 2016. gada 8.jūnija Regulas (ES) Nr.2016/1012 par zootehniskajiem un ģenealoģiskajiem nosacījumiem dzīvnieku audzēšanai, tīršķirnes vaislas dzīvnieku, krustojuma vaislas cūku un to reproduktīvo produktu tirdzniecībai Savienībā un ievešanai tajā, un ar ko groza Regulu (ES) Nr. 652/2014, Padomes Direktīvas 89/608/EEK un 90/425/EEK un atceļ konkrētus aktus dzīvnieku audzēšanas jomā ("Dzīvnieku audzēšanas regula"), (turpmāk – regula Nr.2016/1012) prasībām, ieviestu tās prasības, nodrošinātu Latvijas normatīvo aktu un Eiropas Savienības tiesību normu savstarpēju saskaņotību, precizētu nacionālās tiesību normas, kā arī uzlabotu ciltsdarba un dzīvnieku audzēšanas sistēmu valstī. Ievērojot regulas Nr. 2016/1012 69. pantu, tā piemērojama no 2018. gada 1. novembra. Saskaņā ar Dzīvnieku audzēšanas un ciltsdarba likuma pārejas noteikumu 2. punktu noteikumu projekts jāpieņem līdz 2019. gada 28. februārim. | |
| **I. Tiesību akta projekta izstrādes nepieciešamība** | | |
| 1. | Pamatojums | Dzīvnieku audzēšanas un ciltsdarba likuma 5. panta otrās daļas 1. punkts |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik šķirnes lauksaimniecības dzīvnieku audzētāju organizāciju atbilstības kritērijus un šķirnes lauksaimniecības dzīvnieku audzētāju organizācijas statusa piešķiršanas kārtību nosaka Ministru kabineta 2011. gada 12. jūlija noteikumi Nr.567 „Noteikumi par šķirnes lauksaimniecības dzīvnieku audzētāju organizāciju atbilstības kritērijiem un šķirnes dzīvnieku audzētāju organizācijas statusa piešķiršanas kārtību” (turpmāk – noteikumi Nr. 567). Tā kā 2018. gada 7.novembrī ir stājies spēkā likums „Dzīvnieku audzēšanas un ciltsdarba likums” (turpmāk – Likums), noteikumi Nr. 567 zaudēs spēku, tāpēc nepieciešami jauni Ministru kabineta noteikumi, kuros noteikti tīršķirnes vaislas lauksaimniecības dzīvnieku audzētāju biedrību (turpmāk – biedrība) un krustojuma cūku audzētāju organizāciju (turpmāk – organizācija) atbilstības kritēriji, atzīšanas un atzīšanas atsaukšanas kārtība, kā arī audzēšanas programmu apstiprināšanas, apstiprinājuma apturēšanas un atsaukšanas kārtība.  No 2018. gada 1. novembra dalībvalstīm jāpiemēro regula Nr. 2016/1012, kas ir attiecināma uz piecu sugu tīršķirnes lauksaimniecības dzīvnieku – liellopu, cūku, aitu, kazu, zirgu un krustojuma cūku – audzēšanas jomām, bet, tā kā valstī tiek audzēti arī pārējo sugu tīršķirnes lauksaimniecības dzīvnieki (truši, kažokzvēri, brieži u.c.), tad noteikumu projektā jānodrošina vienota pieeja visu sugu tīršķirnes lauksaimniecības dzīvnieku audzēšanas jomām.  Visām biedrībām un organizācijām, kas īsteno audzēšanas programmas tīršķirnes liellopu, cūku, aitu, kazu, zirgu un krustojuma cūku audzēšanas jomā, no 2018. gada 1. novembra būs jāatbilst regulas Nr.2016/1012 prasībām.  Noteikumu projekta mērķis ir noteikt biedrību un organizāciju atzīšanas kritērijus un atzīšanas un atzīšanas atsaukšanas kārtību, kā arī šķirnes lauksaimniecības dzīvnieku audzēšanas programmu (turpmāk  – audzēšanas programma) apstiprināšanas, apstiprinājuma apturēšanas un atsaukšanas kārtību, savstarpēji saskaņojot regulas Nr.2016/1012 un nacionālās tiesību normas.  Noteikumu projektā, tāpat kā spēkā esošajos noteikumos Nr.  567, paredzēts, ka Lauksaimniecības datu centrs (turpmāk – datu centrs) izveido biedrību un organizāciju vērtēšanas komisiju (turpmāk – komisija). Komisijai ir nolikums, kurā noteikts komisijas sastāvs, darba organizēšanas nosacījumi un noteikumos Nr. 567 noteikto atbilstības kritēriju izvērtēšanas metodika. Tā kā tiek izstrādāts noteikumu projekts, tad komisijas nolikums tiks attiecīgi precizēts, ņemot vērā regulas Nr.2016/1012 un noteikumu projekta prasības. Nolikums nepieciešams, lai sakārtotu un uzlabotu komisijas darba organizāciju, tāpēc komisijas locekļiem vērtēšanas procesā ir vienota pieeja izskatāmajiem jautājumiem un kritēriju izvērtēšanai. Komisijas nolikums tiek publicēts datu centra tīmekļvietnē.  Datu centrs atzītās biedrības un organizācijas piecu darbdienu laikā iekļauj šķirnes lauksaimniecības dzīvnieku audzētāju biedrību un krustojuma cūku audzētāju organizāciju sarakstā. Datu centra tīmekļvietnē ir pieejams arī pašlaik atzīto biedrību un organizāciju saraksts. Ievērojot regulas  Nr.2016/1012 prasības, ir jāprecizē atzīto biedrību un organizāciju saraksta noformējums attiecībā uz liellopu, cūku, aitu, kazu, zirgu un krustojuma cūku audzēšanas jomu atbilstoši Komisijas 2017. gada 10. aprīļa Īstenošanas regulas (ES) Nr. 2017/716, ar ko nosaka Eiropas Parlamenta un Padomes Regulas (ES) Nr. 2016/1012 piemērošanas noteikumus attiecībā uz veidlapu paraugiem tādas informācijas sniegšanai, kas jāiekļauj atzīto šķirnes dzīvnieku audzētāju biedrību un krustojuma cūku audzētāju organizāciju sarakstos, (turpmāk – regula Nr.2017/716) 1. panta prasībām. Savukārt attiecībā uz atzītām biedrībām, kas īsteno pārējo sugu tīršķirnes lauksaimniecības dzīvnieku audzēšanas programmas, esošais saraksts ir jāpapildina ar informāciju, norādot audzētās dzīvnieku šķirnes nosaukumu un audzēšanas programmas apstiprināšanas datumu.  Noteikumu projekts paredz, ka biedrība vai organizācija attiecīgai lauksaimniecības dzīvnieku sugai, šķirnei, līnijai vai krustojuma cūkām izstrādā audzēšanas programmu. Audzēšanas programmu var izstrādāt un īstenot gan viena biedrība vai organizācija, gan vairākas biedrības vai organizācijas kopā. Ja divas vai vairākas biedrības vai organizācijas plāno nodarboties ar vienas sugas, šķirnes, līnijas vai krustojuma cūku audzēšanu, tās var savstarpēji vienoties un izstrādāt kopīgu audzēšanas programmu. Savukārt, ja divas vai vairākas biedrības nolems audzēt vienas sugas, šķirnes vai līnijas dzīvniekus, bet kopīgu audzēšanas programmu neizstrādās, tām būs savstarpēji jāvienojas par vienotu prasību iekļaušanu audzēšanas programmā attiecībā uz tīršķirnes vaislas liellopu, cūku, aitu, kazu un zirgu ierakstīšanu ciltsgrāmatas galvenajā daļā un vaislinieku sertifikāciju, bet attiecībā uz pārējo tīršķirnes lauksaimniecības dzīvnieku audzēšanu – par ciltsvērtības noteikšanu, vaislas dzīvnieku reģistra kārtošanas metodiku, izlases principiem un atlasē lietotajiem vērtēšanas kritērijiem, kā arī par vaislas dzīvnieka definīciju, nosakot tā raksturīgākās pazīmes. Prasība nodrošinās attiecīgās sugas, šķirnes vai līnijas dzīvnieku mērķtiecīgu audzēšanu. Biedrība vai organizācija audzēšanas programmas īsteno sadarbībā ar attiecīgās sugas, šķirnes vai līnijas dzīvnieku audzēšanas saimniecībām. Savukārt, lai nodrošinātu vienotu izpratni par audzēšanas programmas mērķu sasniegšanu un uzdevumu izpildi, starp biedrību un organizāciju un attiecīgo saimniecību ir jānoslēdz vienošanās par attiecīgās audzēšanas programmas īstenošanu.  Ja biedrība vai organizācija īstenos audzēšanas programmu vietējās šķirnes lauksaimniecības dzīvniekiem, kuri atbilst apdraudētas šķirnes dzīvnieku statusam, tad valstī vienai šķirnei tiks apstiprināta tikai viena saglabāšanas programma, lai nodrošinātu apdraudētas šķirnes dzīvnieku ilglaicīgu saglabāšanu un nepieļautu populācijas sadrumstalošanu. Latvijā ir vairākas vietējās lauksaimniecības dzīvnieku šķirnes, kuras atbilst apdraudētas šķirnes dzīvnieka statusam, piemēram, Latvijas brūnā un Latvijas zilā govs, Latvijas Baltā cūka u.c. Vietējās šķirnes dzīvnieku saglabāšana notiek pamatojoties uz 1992. gada 5. jūnija Riodežaneiro Konvenciju par bioloģisko daudzveidību, kurai ir pievienojusies arī Latvija un apņēmusies saglabāt bioloģisko daudzveidību, tostarp vietējās dzīvnieku šķirnes.  Lai biedrība vai organizācija sasniegtu konkrētās šķirnes audzēšanas programmā paredzēto mērķi un izpildītu uzdevumus, pamatojoties uz vispārpieņemtiem zootehnikas principiem, ir nepieciešams pietiekams saimniecību un tīršķirnes dzīvnieku skaits konkrētās šķirnes audzēšanas programmas īstenošanai, jo tas ļauj novērst tuvradniecīgas krustošanas efektu un nelabvēlīgo pazīmju iedzimstamību. Latvijas Lauksaimniecības universitāte (turpmāk – LLU) ir izstrādājusi vadlīnijas par pietiekamu šķirnes lauksaimniecības dzīvnieku un saimniecību skaitu audzēšanas programmu īstenošanai. Vadlīnijas sagatavotas, ņemot vērā Lauksaimniecības datu centra dzīvnieku reģistrā reģistrēto šķirnes lauksaimniecības dzīvnieku skaitu, izstrādāto audzēšanas programmu īstenošanai noteikto dzīvnieku skaitu un vispārpieņemtos zootehnikas principus. Arī noteikumos Nr.  567 ir iekļauta prasība, ka organizācijai audzēšanas programmas īstenošanai ir nepieciešams pietiekams dzīvnieku skaits, un esošajās audzēšanas programmās šis nosacījums tiek ievērots. Arī regulas Nr. 2016/1012 I pielikuma 1. daļas 4. punkts un 2. daļas 2. punkts paredz vispārēju prasību par pietiekamu vaislas dzīvnieku skaitu un pietiekamu šķirnes dzīvnieku audzētāju skaitu audzēšanas programmas īstenošanai attiecīgajā ģeogrāfiskajā teritorijā, tāpēc arī turpmāk komisija, izvērtējot biedrību vai organizāciju atbilstību regulas Nr.2016/1012 un noteikumu projekta prasībām attiecībā uz pietiekamu attiecīgās šķirnes vaislas dzīvnieku skaitu un audzēšanas programmas īstenošanā iesaistīto šķirnes lauksaimniecības dzīvnieku audzēšanas saimniecību skaitu, ņems vērā vienotus kritērijus, pamatojoties uz LLU izstrādātajām vadlīnijām un nepieļaujot atšķirīgu interpretāciju. Noteikumu projektā iekļautā prasība par pietiekamu dzīvnieku skaitu attiecīgas audzēšanas programmas īstenošanai tiek piemērota visu lauksaimniecības dzīvnieku sugu audzēšanas programmā m, tādējādi nodrošinot Latvijas normatīvo aktu prasību savstarpēju saskaņotība ar regulas Nr.2016/1012 normām. Vadlīnijas ir publiski pieejamas datu centra tīmekļvietnē.  Noteikumu projektā, tāpat kā spēkā esošajos noteikumos Nr. 567, noteikts, ka atzīta biedrība vai organizācija ik gadu sagatavo un iesniedz komisijā pārskatu par iepriekšējā gada sasniegumiem audzēšanas programmas īstenošanā un sniegtajiem ciltsdarba pakalpojumiem. Pārskats nepieciešams, lai komisija izvērtētu, vai atzītā biedrība vai organizācija strādā saskaņā ar apstiprināto audzēšanas programmu un pilda ar ciltsdarbu saistītos uzdevumus. Komisija atzīto biedrību un organizāciju paveikto darbu izvērtē un norāda tām, kas jāmaina vai jāuzlabo to darbībā, un kādas izmaiņas vai papildinājumi nepieciešami audzēšanas programmā.  Tā kā turpmāk normatīvais regulējums neparedzēs kārtību, kādā biedrības vai organizācijas izvērtē šķirnes lauksaimniecības dzīvnieku audzēšanas saimniecības un piešķir tām šķirnes lauksaimniecības dzīvnieku audzēšanas saimniecības statusu, tad biedrības un organizācijas savās audzēšanas programmās varēs noteikt šķirnes saimniecību vērtēšanas kārtību. Savukārt, lai komisija varētu pārliecināties, vai biedrības un organizācijas strādā ar attiecīgās šķirnes lauksaimniecības dzīvnieku audzēšanas saimniecībām, noteikumu projekts paredz, ka biedrības un organizācijas, iesniedzot pārskatu par attiecīgo gadu, norādīs tās lauksaimniecības dzīvnieku audzēšanas saimniecības, kurās tiek īstenota audzēšanas programma, kā arī saimniecības, kurās tiek audzēti tīršķirnes lauksaimniecības dzīvnieki. Saimniecību sarakstā biedrībai vai organizācijai būs jānorāda saimniecības nosaukums, saimniecībā audzēto lauksaimniecības dzīvnieku suga, šķirne vai līnija un tas, vai tā ir tīršķirnes lauksaimniecības dzīvnieku audzēšanas saimniecība.  Noteikumu projekta II nodaļa paredz atzīšanas un atzīšanas atsaukšanas kārtību un audzēšanas programmu apstiprināšanas, apstiprinājuma apturēšanas un atsaukšanas nosacījumus biedrībām un organizācijām, kas īsteno audzēšanas programmu regulā Nr.2016/1012 minētajiem dzīvniekiem – liellopiem, cūkām, aitām, kazām, zirgiem un krustojuma cūkām. Tā kā regulas ir tieši piemērojamas, tad noteikumu projektā attiecībā uz prasībām par attiecīgo biedrību un organizāciju atzīšanu un to audzēšanas programmu apstiprināšanu ir lietota atsauce uz regulas Nr.2016/1012 II nodaļu un I pielikumu, kuros ir sīki noteiktas prasības gan biedrībām un organizācijām, kas vēlas pieteikties uz atzīšanu, gan kompetentajai iestādei, kas izvērtēs attiecīgās biedrības vai organizācijas atbilstību un pieņems lēmumu par tās atzīšanu vai par atteikumu to atzīt, kā arī izvērtēs un apstiprinās vai neapstiprinās attiecīgās biedrības vai organizācijas izstrādāto audzēšanas programmu. Savukārt attiecībā uz nosacījumiem, kas paredz atzītas biedrības vai organizācijas atzīšanas atsaukšanu un to īstenoto audzēšanas programmu apstiprinājuma apturēšanu vai atsaukšanu ir lietota atsauce uz regulas Nr.2016/1012 47.pantu, kurā ir paredzētas darbības, kuras ir jāveic kompetentajām iestādēm neatbilstību konstatēšanas gadījumā. Kā arī ir paredzēts, ka komisija var pieņemt lēmumu par atzītas biedrības vai organizācijas atzīšanas atsaukšanu un apstiprināto audzēšanas programmu apstiprinājuma apturēšanu vai atsaukšanu, ja biedrība vai organizācija ir pārkāpusi normatīvajos aktos par dzīvnieku audzēšanu un ciltsdarbu noteiktās prasības.  Noteikumu projekts paredz iesnieguma iesniegšanas kārtību un termiņu iesnieguma un attiecīgās biedrības vai organizācijas izvērtēšanai. Arī pašreiz spēkā esošajos noteikumos Nr.567 ir paredzēta prasība iesniegt iesniegumu šķirnes lauksaimniecības dzīvnieku audzētāju organizācijas statusa piešķiršanai, bet nav paredzēta konkrēta iesnieguma veidlapa. Noteikumu projekts paredz pilnveidot esošo prasību un noteikt iesnieguma veidlapas formu, kurā norādīti komisijai iesniedzamie dokumenti. Noteikumu projektā ir iekļautas divu veidu iesnieguma veidlapas – viena (1. pielikums) “Iesniegums par šķirnes lauksaimniecības dzīvnieku audzētāju biedrības vai krustojuma cūku audzētāju organizācijas atzīšanu un audzēšanas programmas apstiprināšanu” attiecināma uz noteikumu projekta II nodaļā minētajām biedrībām un organizācijām, bet otra (2. pielikums) “Iesniegums par šķirnes lauksaimniecības dzīvnieku audzētāju biedrības atzīšanu un audzēšanas programmas apstiprināšanu” attiecināma uz noteikumu projekta III nodaļā minētajām biedrībām. Iesnieguma veidlapas nepieciešamas, lai turpmāk biedrībām un organizācijām būtu labāk saprotams, kuri tieši dokumenti jāiesniedz komisijā. Datu centrs nodrošinās iesnieguma veidlapas pieejamību savā tīmekļa vietnē un tīmekļa vietnē, kuras adrese ir norādīta Valsts reģionālās attīstības aģentūras pārziņā esošajā Publisko pakalpojumu katalogā.  Noteikumu projektā tiek noteikts termiņš, kurā komisijai jāizvērtē biedrības vai organizācijas iesniegtais iesniegums un audzēšanas programma un jāpieņem lēmums par biedrības vai organizācijas atzīšanu vai neatzīšanu un tās iesniegtās audzēšanas programmas apstiprināšanu vai neapstiprināšanu.  Noteikumu projekta III nodaļa paredz atzīšanas kārtību un audzēšanas programmu apstiprināšanu biedrībām, kas īsteno pārējo tīršķirnes vaislas lauksaimniecības dzīvnieku audzēšanu. Noteikumu projektā attiecībā uz pārējo tīršķirnes lauksaimniecības dzīvnieku audzēšanu tiek precizētas normas, kas bija noteiktas spēkā esošajos noteikumos Nr. 567.  Noteikumu projekta III nodaļa paredz:  1) atbilstības kritērijus un prasības biedrībai, kas vēlas pieteikties uz šķirnes lauksaimniecības dzīvnieku audzētāju biedrības atzīšanu; Lai biedrība varētu īstenot attiecīgas sugas un šķirnes dzīvnieku audzēšanas programmu, tai ir jābūt pieredzei konkrēto dzīvnieku audzēšanā, līdz ar to tiek noteikta prasība, ka biedrībai vismaz vienu gadu ir jāstrādā ar konkrētas sugas un šķirnes dzīvniekiem. Savukārt, lai organizācija nodrošinātu saimniecībās iegūto datu apstrādi, dokumentu glabāšanu, klientu un kontrolējošo institūciju pieņemšanu, tām ir jābūt atbilstošām telpām un aprīkojumam.  2) prasības audzēšanas programmas izstrādei un tās apstiprināšanas kārtību;  3) apstiprinātas audzēšanas programmas grozījumu iesniegšanas un apstiprināšanas kārtību. Ja komisija, izvērtējot iesniegtos audzēšanas programmas grozījumus, pieņem lēmumu tos apstiprināt, tad biedrība attiecīgās dzīvnieku sugas audzē atbilstoši audzēšanas programmai, kurā tiek iekļauti iepriekšminētie audzēšanas programmas grozījumi. Ja komisija, izvērtējot iesniegtos audzēšanas programmas grozījumus, tajā konstatē trūkumus, tā pieņem lēmumu, kurā nosaka termiņu konstatēto trūkumu novēršanai. Ja biedrība trūkumus komisijas noteiktajā termiņā nenovērš, komisija pieņem lēmumu audzēšanas programmas grozījumus neapstiprināt. Ja biedrība nepiekrīt komisijas lēmumam, tā lēmumu var apstrīdēt un pārsūdzēt saskaņā ar noteikumu projektā noteikto. Ja komisija iesniegtos grozījumus neapstiprina, biedrība var turpināt strādāt pēc esošās saskaņotās audzēšanas programmas;  4) iesnieguma veidlapu; (skaidrojumu skatīt augstāk anotācijas tekstā).  5) iesnieguma iesniegšanas kārtību;  6) kārtību, kādā komisija izvērtē biedrības, un audzēšanas programmas atbilstību šo noteikumu prasībām, un pieņem lēmumu par biedrības atzīšanu vai neatzīšanu un audzēšanas programmas apstiprināšanu vai neapstiprināšanu.  7) gadījumus, kuros komisija var pieņemt lēmumu par atzītas biedrības atzīšanas atsaukšanu un apstiprināto audzēšanas programmu apstiprinājuma apturēšanu vai atsaukšanu. Ja organizācijas šķirnes lauksaimniecības dzīvnieku audzētāju statusu ir ieguvušas saskaņā ar noteikumiem Nr. 567, tās tiek uzskatītas par atzītām biedrībām un organizācijām, bet to ciltsdarba programmas – par apstiprinātām audzēšanas programmām pēc noteikumu projekta stāšanās spēkā.  Biedrībām un organizācijām, kas īsteno jau apstiprinātas audzēšanas programmas regulā Nr.2016/1012 noteiktajiem lauksaimniecības dzīvniekiem, līdz regulas Nr.2016/1012 spēkā stāšanās laikam ir jāpapildina audzēšanas programmas atbilstoši regulas Nr.2016/1012 I pielikuma 2. un 3. daļas prasībām un jāizstrādā paškontroles procedūras, kurās paredzēti iespējamie riska faktori, kas saistīti ar minētās regulas nosacījumu izpildi. Saskaņā ar regulas Nr.2016/1012 43.  panta prasībām kompetentā iestāde, kas Latvijā ir Pārtikas un veterinārais dienests, veicot biedrību un organizāciju oficiālās kontroles, ņems vērā to izstrādāto paškontroles procedūru drošumu.  Biedrībām un organizācijām arī jāsagatavo informācija atbilstoši regulas Nr.2016/1012 I pielikuma 1. daļas A sadaļas 4. punkta prasībām, norādot to saimniecību, un tīršķirnes dzīvnieku skaitu, kuri tiek izmantoti attiecīgās audzēšanas programmas īstenošanā. Attiecīgi saskaņā ar regulas Nr.2016/1012 I pielikuma B sadaļas prasībām jāsagatavo dokuments par biedrības vai organizācijas un audzēšanas programmas īstenošanā iesaistīto dzīvnieku audzētāju pienākumiem un tiesībām, kā arī strīdu izšķiršanas kārtību.  Savukārt biedrībām, kas īsteno pārējo lauksaimniecības dzīvnieku audzēšanas programmas, būs jāpapildina audzēšanas programmas un informācija par biedrības darbību saskaņā ar noteikumu projekta prasībām. |
| 3. | Projekta izstrādē iesaistītās institūcijas un publiskas personas kapitālsabiedrības | Zemkopības ministrija un Lauksaimniecības datu centrs |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 15 šķirnes lauksaimniecības dzīvnieku audzētāju organizācijas un 253 šķirnes lauksaimniecības dzīvnieku audzētāju saimniecības. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nerada negatīvu ietekmi uz uzņēmējdarbības vidi un dažāda lieluma uzņēmumiem, konkurenci, vidi, veselību un nevalstiskajām organizācijām. Noteikumu projekts rada pozitīvu ietekmi uz Nacionālā attīstības plāna rādītājiem, jo veicina augstvērtīgu šķirnes dzīvnieku audzēšanu izmantošanai Latvijā un pārdošanai uz citām valstīm. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Saeima 2018. gada 11. oktobrī trešajā lasījumā ir pieņēmusi likumu „Dzīvnieku audzēšanas un ciltsdarba likums” (Nr.1284/Lp12), kurš ir stājies spēkā 2018. gada 7. novembrī. Saskaņā ar Dzīvnieku audzēšanas un ciltsdarba likuma pārejas noteikumu 2. punktu noteikumu projekts jāpieņem līdz 2019. gada 28. februārim, līdz ar to spēku zaudēs Ministru kabineta 2011. gada 12. jūlija noteikumi Nr. 567 „Noteikumi par šķirnes lauksaimniecības dzīvnieku audzētāju organizāciju atbilstības kritērijiem un šķirnes dzīvnieku audzētāju organizācijas statusa piešķiršanas kārtību”. |
| 2. | Atbildīgā institūcija | Zemkopības ministrija |
| 3. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| 1. | Saistības pret Eiropas Savienību | | Regula Nr.2016/1012;  Regula Nr.2017/716 | | |
| 2. | Citas starptautiskās saistības | | Projekts šo jomu neskar. | | |
| 3. | Cita informācija | | Nav. | | |
| 1.tabula  **Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | | Regula Nr.2016/1012;  Regula Nr.2017/716 | | | |
|  | | | | | |
| A | | | B | C | D |
| Attiecīgā ES tiesību akta panta numurs (uzskaitot katru tiesību akta  vienību – pantu, daļu, punktu, apakšpunktu) | | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta, vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES  tiesību aktos |
| Regulas 2016/1012  4. un 8. pants | | | Noteikumu projekta 1.1.1. apakšpunkts | Ieviests pilnībā. | Neparedz stingrākas prasības. |
| Regulas 2017/716  1. pants | | | Noteikumu projekta 7.punkts | Ieviests pilnībā. | Neparedz stingrākas prasības. |
| Regulas 2016/1012  II nodaļa un I pielikums | | | Noteikumu projekta 15.punkts | Ieviests pilnībā. | Neparedz stingrākas prasības. |
| Regulas 2016/1012  47. pants | | | Noteikumu projekta 18.punkts | Ieviests pilnībā. | Neparedz stingrākas prasības. |
| Regulas 2016/1012 I pielikuma 1. daļas A. sadaļas 4. punkta un B. sadaļa, un 2. un 3. daļa | | | Noteikumu projekta 31.punkts | Ieviests pilnībā. | Neparedz stingrākas prasības. |
| Regulas 2016/1012  9. pants un I pielikuma 1.daļas A sadaļas 2., 3., 4. un 5.punkts, B sadaļas 1.punkts “a” un “b” apakšpunkts un 2. punkts, un 2. un 3.daļa | | | Noteikumu projekta  1.pielikums | Ieviests pilnībā. | Neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas. Kādēļ? | | | Projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | | Projekts šo jomu neskar. | | |
| Cita informācija | | | Nav. | | |

2.tabula. Projekts šo jomu neskar.

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 19.02.2018. un 07.05.2018. rīkotas sanāksmes ar šķirnes lauksaimniecības dzīvnieku audzētāju organizāciju, Lauksaimniecības datu centra, Pārtikas un veterinārā dienesta pārstāvju dalību. Noteikumu projekts elektroniski saskaņots ar Latvijas Lauksaimniecības universitātes pārstāvjiem. Noteikumu projekta elektroniska saskaņošana ar minētajām organizācijām 26.02.2018., 05.04.2018. Informācija par noteikumu projektu 01.03.2018. tika ievietota tīmekļa vietnē [www.zm.gov.lv](http://www.zm.gov.lv) |
| 2. | Sabiedrības līdzdalība projekta izstrādē | Rīkota sanāksme ar šķirnes lauksaimniecības dzīvnieku audzētāju organizāciju, Lauksaimniecības datu centra un Pārtikas un veterinārā dienesta pārstāvju dalību, kā arī notikusi noteikumu projekta elektroniska saskaņošana ar minētajām organizācijām, Latvijas Lauksaimniecības universitāti, Lauksaimniecības organizāciju sadarbības padomi un Zemnieku saeimu. |
| 3. | Sabiedrības līdzdalības rezultāti | Šķirnes lauksaimniecības dzīvnieku audzētāju organizācijas, Latvijas Lauksaimniecības universitāte, Lauksaimniecības organizāciju sadarbības padome un Zemnieku saeima atbalsta noteikumu projekta tālāku virzību. Izteiktie iebildumi un priekšlikumi ir izvērtēti un ņemti vērā.  Par tīmekļa vietnē [www.zm.gov.lv](http://www.zm.gov.lv) ievietoto noteikumu projektu netika saņemti iebildumi vai priekšlikumi. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Zemkopības ministrija, Lauksaimniecības datu centrs, Pārtikas un veterinārais dienests, Latvijas Lauksaimniecības universitāte. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē pārvaldes funkcijas un tā izpildei nav nepieciešama jaunu institūciju izveide, esošo likvidācija vai reorganizācija. |
| 3. | Cita informācija | Nav. |

Zemkopības ministrs Jānis Dūklavs

Justa 67027379

[sandra.justa@zm.gov.lv](mailto:sandra.justa@zm.gov.lv)